# Brukermøte Produktkategori Metoder

## Produktmøte 2020.05.26 kl. 10.00 - 12.00

### Agenda:

* Velkommen og litt generell informasjon v/Siri Vetvik Faye-Lund
* KDRS produksjonslinje (trinnvis metode): Erfaringsdeling og diskusjon
* Praksiser for mottak: Erfaringsdeling; hvem, hva, hvordan?

### Referat fra møtet:

#### 1. Velkommen og litt informasjon v/ Siri Faye-Lund

* Kort intro og presentasjon av Siri Vetvik Faye-Lund om Arkivverkets satsninger Innebygd arkiv og Digitalarkivet. Mer om disse satsningene kan leses på deres respektive nettsider (se lenker nederst i referatet).

##### Innspill / Kommentarer:

* Det ble meldt inn ønske om å gjøre opptak, men Siri informerte om at det dessverre ikke er mulig pga. personvern, men at referat og presentasjoner fra møtet vil bli lagt ut på Forvaltningsforumets sider.

#### 2. KDRS produksjonslinje (trinnvis metode): Erfaringsdeling og diskusjon v/ Tor Eivind Johansen

* Tor Eivind holdt en presentasjon og viste en animasjonsfilm om produktet KDRS-produksjonslinje, den trinnvise metoden.

Innspill / Kommentarer:

* Utfordringer med beskrivelser av systemer: Nooshin fra Trondheim kommune kommenterte at det ofte oppleves tidkrevende og tungvint å få laget beskrivelsene til systemene de får inn.
* Tor Eivind svarte at dette er en gjenkjennelig problemstilling – det er en tung jobb å beskrive systemer! Denne utfordringen var motivasjonen for å utvikle metoden slik at vi kan ha glede av hverandres innsats ved å dele beskrivelser og dermed slippeunødvendig dobbeltarbeid.
* Sigve fra IKA Rogaland understreket viktigheten av arkivfaglig kunnskap og kunnskapen om hvordan saksbehandlingen har foregått i systemet når en arbeidet med å beskrive funksjonen til de forskjellige feltene i systemene. Videre at ved å dele beskrivelsene - også der vi bare har kunnet sette inn spørsmålstegn for funksjonen i et felt - så kan andre berike disse malene og dermed blir de forbedret over tid.
* Stadig flere systemer er allerede beskrevet: Tor Eivind kommenterte at det er viktig å sjekke om systemet en skal beskrive kanskje allerede er beskrevet tidligere i Decom. Han oppfordret til å ta kontakt når systemer kommer inn så det går an å sjekke om det er flere som ønsker beskrivelse av samme system og at det går an å f.eks. få til et samarbeid, dersom beskrivelse ikke allerede finnes.
* Mona fra Arkivverkets seksjon for dokumentasjonsforvaltning minnet om at det allerede eksisterer omtrent 30 skjemaer med beskrivelse av systemer, og oppfordret Tor Eivind til å vise frem en oversikt over disse, noe han deretter gjorde.
* Hvordan beskrive views på en god måte? Pål fra Innlandet fylkesarkiv kommenterte at de liker metoden og verktøyet veldig godt og ønsker å ta dette i bruk, men at dette også er et budsjettspørsmål. Videre stilte han spørsmål til hvordan en kan beskrive views på en god måte, noe som førte til en liten diskusjon rundt temaet om nøkler og hva som ligger i databaser og hva som kun er tilknyttet brukergrensesnitt og dermed vanskeligere å fange.
* Tor Eivind kommenterte at det er et klart mål å få til at beskrivelsene er på nivå med nettopp et brukergrensesnitt i en innsynsløsning, men at vi ikke er helt der foreløpig.
* Godkjenning av metoden fra Arkivverket: I møtet hadde vi også en diskusjon rundt godkjenningen gitt av Arkivverket på nyåret for å bruke metoden på gamle og avsluttede systemer av type KOARK, Noark3 og Noark4. Det ble nevnt av Sigve at de gjerne praktiserte dobbelt når det gjaldt uttrekk av nyere Noark-systemer hvor de foretok et standard Noark-uttrekk for disse, men også tok et SIARD-uttrekk for sikkerhets skyld. Det ble påpekt at også Arkivverket eksperimenterer med dette nå, noe Ane fra Arkivverkets seksjon for avlevering bekreftet, men at dette er på pilot og uttestingsstadiet foreløpig. Ane informerte også om at Arkivverket spiller inn sine erfaringer fra denne testingen til EARK 3 som er et europeisk samarbeid.
* Fokus også på “arkivskaper-perspektivet”: Sigve kommenterte at det er behov for å utvide vårt fokus til også å inkludere virksomhetene som skal produsere uttrekk – ikke bare arkivinstitusjonene. Han understreket viktigheten av å ha gode verktøy som offentlige virksomheter klan benytte for å enkelt produsere SIARD-uttrekk, og at disse må gjøres kjent; effektive verktøy for å produsere uttrekksfiler er like viktig som verktøy for å motta!

#### 3. Praksiser for mottak: Erfaringsdeling; hvem, hva, hvordan?

* Siri snakket litt om bytte av produksjonssjef for praksiser for mottak og åpnet for diskusjon om behov for plattform for erfaringsdeling.

Innspill / kommentarer:

* KDRS Slack-kanal til erfaringsdeling og spørsmål: Etter en liten diskusjon om alternativer, ble forumet enige om at det ikke var behov for noe annet samhandlingsplattform enn den eksisterende Slack-kanalen i regi av KDRS. Interesserte kan sende en e-post til KDRS for å få en invitasjon til denne kanalen som allerede er aktiv i bruk av en større andel av Forvaltningsforumets kjerne-brukere.

### Relevante lenker:

<https://www.arkivverket.no/arkivutvikling/forvaltningsforum-for-arkivsektoren>

<https://www.digitalarkivet.no/>

<https://www.arkivverket.no/arkivutvikling/innebygd-arkivering>